kaerle doen te wetene alle iegenwoirdige ende toecomende
dat wy ontfaen hebben die oitmoedige supplicatie van hansken
lybens inhoudende hoe dat des geleden es nu inden somer lestleden
een jaer dat hy suppliant pieter ende henrick wichmans gebroeders
geweest zyn met stoffel wyens toenaem de voers. suppliant nyet en
weet hennen inde tinnen scotele ende meer anderen bynnen onser
stede van antwerpen des nachts omtrint xij uren aldaer
henlieden te gemoete gecomen zyn twee mans persoenen daeraf
deene was een hudevettere genaempt adriaen leens ombegrepen
ende den naem oft toenaem vanden anderen nyet wetende te verclaren
met henlieden leydende twee vrouwen persoenen soe heeft de voers
adriaen den voers. suppliant gevraecht wat syde voer sach metten
bloeten messe een crychsman hebbende op zynen hals liggende
een lanck bloet mes daerop de voers. suppliant seyde ic ben een
crychsman gelyck eenen anderen ende mits dien dat hy den voers
adriaen sach metten blooten messe zoe beduchte de selve suppl
als dat hy hem soude hebben verrast ende van zynen lyve
geevelt mits den welcken heeft hy suppliant zyn duytsche dagge
vuytgetogen slaende alsoe naeden voers. adriane hem gerakende
ende quetsende op zyn hooft van welcken quetsueren de selve adriaen
gecomen es bynnen drie oft vier weken daernae van levenden lyve ter
doot ter causen van welcken fayte ende dootslach de voirn.
suppliant beduchtende rigeur ende strangheyt van iusticien
geabselteert vuyt onsen landen ende hertochdom van brabant
aldaer hy nyet en zoude dorren wederom comen keeren
hanteren noch converseren soe verre onser gracie ende genade
verlient ende gedeylt en wordde alsoe hy seeght ons
inne de selve zere oitmoedelyc biddende soe eest dat wy
de saken voersc overgemerct den selven hansken lybens
suppliant genegen wesende tot zynder beden ende supplicatie
ende willende hem in dit stuck gracie ende genade voirden
ende prefereren voir rigeur van iusticie zunderlinge tot deser
onser blyder incompste in onser satdt van antwerpen hebben
inden gevalle als boven vergeven quyte gescolden ende geremitteert
vergeven scelden quyt ende remitteren vuyt onser sunderlinger
gracien mits desen onsen brieve ffait ende dootslach boven
verclaert mitsgaders allen peynen ende brueken corporele
ende criminele daer inne hy vuyt causen van dien met datter aen
cleeft tegen ons ende iusticie mesdaen ende mesbruyct
mach hebben ende hebben hem als te desen wedergestelt
ende gerestitueert stellen weder ende restitueren mits desen
onsen voers. brieve tot zynder goeder fame name ende
geruchte in onsen voirn. lande ende hertochdomme van brabant
ende allen anderen onsen landen ende heerlicheden ende tot zynen
onverbuerden goeden in dien hy eenige heeft gelyc ende
in alle der manieren als hy was voer de toecompste
vanden dootslacht voerscr. imponerende hier op eeuwich
zwygen ende scilencie onsen proccureur generael van brabant
ende allen anderen onsen rechteren iusticierean ende officieren
wyen zy zyn satisfactie ende beteringe ierst ende voer
al werck gedaen der geinteresseerde partyen indien die
noch nyet gedaen en zy ende ennige daer toe dient civilyc
alleenlyc behoudelycken oic dat de selve suppl
gehouden sal zyn den voirn. dootslach tegens ons civilyc
te beteren nae tgelegentheyt vander saken ende de
faculteyt van zynen goeden ter ordonnancie ende taxatie
van onsen lieven ende getrouwen die cancellier ende luden van
onsen rade in brabant die wy daer toe committeren ontbieden
daerom ende bevelen den selven van onsen rade in brabant
dat voere henlieden geroepen die ghene die behoiren
geroepen te zijne zy procederen wel ende geuchdelyc
ter verificatien ende interinnemente van desen onsen brieve
nae hure voirme ende inhouden ende ter taxacie vander
voirn. civilder boeten ende dat gedaen ende se selve
civile boete getaxeert betaelt ende volcomen zynde
in handen vanden ghene van onsen ontfangers oft anderen onsen
officieren dient behoiren sal die daer van gehouden sal wesen
rekeningen bewys ende reliqua te doene tonsen profyte metten
anderen penningen van zynen ontfange zy onsen drossat van brabant
marcgrave van antwerpen amman van bruessele ende allen
anderen onsen ende der smaelre heeren rchteren iusticieren ende
officieren tegenwoirdich ende toecomende dient dit aengaen oft
anroeren zal mogen hueren stedehouderen ende eenyegelycken
van hen bysonder zoe hem toebehoiren sal doen laeten ende
gedoegen den voirn. hansken lybens suppliant van deser onser
yegewoirdiger gracie remissie ende pardoene ende van alden
inhouden van desen inder voegen ende manieren voeren verhaelt
rustelyc vredelyc volcomelyck ende eeuwelyc genyeten
ende gebruycken sonder hem te doen oft te laten geschien
nu noch in toecomenden tyden eenich hynder stoot letsel oft
moeyenisse aen lyve noch aen goeden ter contrarien
in eeniger manieren maer in dien zyn lijf oft eenige
van zynen voers. onverbuerden goeden zoe voers. es daeromme
naemaels gevangen genomen gearresteert oft becommert waren
dat zy die stellen ende setten oft doen stellen ende setten
terstont ende zonder vertreck tot geheele ende volcommen
delivrancie want ons alsoe gelieft ende ten eynde
dat dit goed vast ende gestadich blive tot eeuwigen dagen
zoe hebben wy den zegel daer van onsen heeren ende grootvader
die keyser ende wy duerende den tyt van onser ombeiaertheden
gebruyckt hebben hier aen doen hangen behoudelycken
in anderen saken ons recht ende eenenyegelycken tzynen in
allen gegeven in onser voirn. stat van antwerpen inde
maent van februarie int jaer ons heeren duysent vyfhondert
ende veerthiene aldus stont gescreven opte plycke by
mijnen here den prince in zynen rade ende geteekent haneton
ende noch visa
gecollacioneert metten originale
by my
xxx handtekening